《宜晚堂，送江架閤还奉化》
元代·张昱

隆替理之常，仕进难固必。在事寡尤悔，于心孰欣戚？

从来黄甘里，先庐颇完葺。虽非大哉居，亦异环堵室。

归来宜晚岁，怀抱得所适。讴吟及芳辰，言笑共佳夕。

赤城有霞气，光照五色笔。门前有大路，而无车马迹。

幸焉返初服，素愿于此毕。冥冥江上鸥，矫首羡归翼。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。